Klokken 12 tirsdag var sidste chance for at søge ind på drømmestudiet efter sommerferien. Det valgte rekordmange at gøre.
 

University College Nordjylland er en af de videregående uddannelser, der oplever et stigende antal ansøgninger. Universitetet har modtaget omkring 20 procent flere ansøgninger i år end sidste år, men det betyder, at flere skal vælges fra. På sundhedsuddannelserne, der blandt andet tæller ergo- og fysioterapeutstuderende, er der 1026 ansøgere til kun 645 pladser, så der er rift om pladserne. En af dem, der håber at slippe igennem nåleøjet, er 21-årige Sandra Lykke, som håber at være studerende efter sommerferien. - Det vil betyde meget for mig at komme ind. Jeg gik ud af gymnasiet i 2008, så nu håber jeg komme ind, så jeg kan lave noget, der betyder noget, fortæller Sandra Lykke.